Diari Oficial de la Generalitat Valenciana


Sumari del DOGV 4986, del 15-04-2005 (2005/3895)

RESOLUCIÓ de 5 d'abril de 2005, de la consellera de Cooperació i Participació, per la qual es convoquen quatre beques per a la realització de pràctiques de formació complementària en matèria de cooperació al desenvolupament.
--------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4986

Data del DOGV
:   15-04-2005

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2005/3895


Data del document
:   05-04-2005

Organisme emissor
:   Presidència de la Generalitat

Tipus de document
:   Resolució

Correcció d'errades

 Descriptors 

:   * suport econòmic
    * cooperació internacional
    * ajuda pública
    * voluntariat social
    * assignació per estudis

RESOLUCIÓ de 5 d'abril de 2005, de la consellera de Cooperació i Participació, per la qual es convoquen quatre beques per a la realització de pràctiques de formació complementària en matèria de cooperació al desenvolupament. [2005/X3895]
  
Antecedents de fet
  
En compliment del que preveu l'article segon del Decret 201/1997, d'1 de juliol, del Govern Valencià, i de les previsions contingudes tant en el Pla director de la Cooperació Valenciana 2004-2007, aprovat per Acord del Govern Valencià, de 7 de maig de 2004 (DOGV núm. 4.753, de 14.05.2004), com en el Pla Anual de Cooperació per al Desenvolupament de la Generalitat 2005, aprovat per Acord de 23 de desembre de 2004, del Consell de la Generalitat (DOGV núm. 4.912, de 28.12.2004), es vol afavorir la formació de gestors i especialistes en cooperació internacional al desenvolupament, mitjançant l'oferiment d'un període de pràctiques en els seus departaments, que els permeta una ampliació dels seus coneixements i els proporcione una visió pràctica i real de la cooperació descentralitzada.
  
En conseqüència, es fa a la convocatòria d'ajudes econòmiques a titulats superiors universitaris, per a la realització de pràctiques de formació en la Direcció General de Cooperació al Desenvolupament i Relacions Externes.
  
Fonaments jurídics
  
En virtut d'allò que s'ha exposat, i fent ús de les facultats delegades que em conferix l'article tercer de la Resolució de 2 de novembre de 2004, del president de la Generalitat (DOGV núm. 4.878, de 8.11.2004), en aplicació de l'article 35 de la Llei 5/1983, de 30 de desembre, de Govern Valencià, Decret 108/1992, de 6 de juliol, del Govern Valencià, pel qual es regula la concessió de beques, i Llei 38/2005 de 17 de novembre, General de Subvencions, resolc:
  
Primer
  
Convocar concurs públic per a la concessió de quatre beques per a la realització de pràctiques de formació complementària en matèria de cooperació internacional al desenvolupament, en l'Àrea de Cooperació al Desenvolupament de la Direcció General de Cooperació al Desenvolupament i Relacions Externes.
  
Segon
  
Aprovar les bases per les quals es regix esta convocatòria, incloses com annex I, i el model de sol·licitud per a les esmentades beques, inclòs com annex II d'esta resolució.
  
Tercer
  
L'import de les beques serà finançat a càrrec de l'aplicació pressupostària 70.22.98.373.92, línia codi comptable T4037000 dels pressupostos de la Generalitat Valenciana per a l'any 2005 per un import màxim de 25.000 euros, per al període comprés entre l'1 d'agost i el 31 de desembre de 2005, i queda condicionat el període entre l'1 de gener i el 31 de juliol de 2006, per un import màxim de 35.000 euros, a l'existència de consignació pressupostària adequada i suficient en els pressupostos de la Generalitat Valenciana per a l'any 2006.
  
Quart
  
S'autoritza a la directora general de Cooperació al Desenvolupament i Relacions Externes la facultat d'adoptar les mesures necessàries per al desenvolupament i l'aplicació d'esta resolució.
  
Quint
  
La present resolució produirà efectes des de l'endemà de la publicació en el Diari Oficial de la Generalitat Valenciana.
  
Contra la present resolució que posa fi a la via administrativa es podrà interposar, potestativament, un recurs de reposició davant el mateix òrgan que ha dictat l'acte, en el termini d'un mes comptat des de l'endemà de la publicació, o bé, un recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats des de l'endemà de la notificació. Tot això de conformitat amb el que disposen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú i en els articles 10 i 46 de la Llei 29/1998, de 13 de juliol, reguladora del Jurisdicció contenciosa administrativa, sense perjuí que s'utilitze qualsevol altra via que es considere oportuna.
  
València, 5 d'abril de 2005.- La consellera de Cooperació i Participació: Gema Amor Pérez.
  
ANNEX I
  
Bases per les quals es convoca un concurs públic per a la concessió de quatre beques per a la realització de pràctiques de formació complementària en matèria de cooperació al desenvolupament, en l'Àrea de Cooperació al Desenvolupament de la Direcció General de Cooperació al Desenvolupament i Relacions Externes
  
Primera. Objecte
  
L'objecte d'esta convocatòria és la concessió de quatre beques per a la realització de pràctiques de formació complementària en matèria de cooperació al desenvolupament, en l'Àrea de Cooperació al Desenvolupament de la Direcció General de Cooperació al Desenvolupament i Relacions Externes.
  
Segona. Dotació, pagament i duració de les beques
  
1. Cada una de les beques està dotada amb 1.250 euros al mes, que s'abonaran mensualment, prèvia certificació de la directora general de Cooperació al Desenvolupament i Relacions Externes.
  
2. El període de benefici de les beques serà d'un any, i està previst el seu inici l'1 d'agost de 2005.
  
3. Estes beques són incompatibles amb altres que pogueren concedir-se per a la mateixa o semblant activitat.
  
Tercera. Requisits
  
Les beques objecte d'esta convocatòria s'adjudicaran per mitjà de concurs entre els diversos aspirants, que reunisquen els següents requisits en el moment de presentació de la seua sol·licitud i els acrediten documentalment:
  
a) Ser espanyol i tindre veïnat administratiu en qualsevol municipi de la Comunitat Valenciana.
  
b) Estar en possessió de titulació universitària superior o complides les condicions per a obtindre, abans de finalitzat el termini de presentació de sol·licituds.
  
c) Posseir formació específica en matèria de cooperació al desenvolupament.
  
d) Tindre experiència acreditada en el sector de la cooperació al desenvolupament en ONGD o en servicis del voluntariat social en ONG.
  
e) Per a obtenir la condició de beneficiari de caràcter general (art. 13 de la Llei 38/2003 de 17 de novembre, General de Subvencions), la justificació per part de les persones es farà d'acord amb allò fixat en l'apartat 7 de l'esmentat article 13 de la Llei 38/2003 de 17 de novembre, General de Subvenció.
  
Quarta. Mèrits preferents
  
Es consideraran mèrits preferents, a efectes d'esta convocatòria, els següents:
  
- Experiència en països estructuralment empobrits en el sector de la cooperació internacional.
  
- Formació de postgrau o experiència en matèria jurídica o economicofinancera.
  
Quinta. Formalització de sol·licituds, lloc de presentació i termini
  
1. Les sol·licituds, presentades en el formulari que s'inclou com a annex II de la present resolució, es dirigiran a la Direcció General de Cooperació al Desenvolupament i Relacions Externes, Plaça de Sant Nicolau número 2, 46327, València.
  
El formulari de sol·licitud anirà acompanyat de la següent documentació, que s'acreditarà per mitjà de compulsa en el moment de la presentació de les sol·licituds:
  
a) Fotocòpia del DNI.
  
b) Certificat d'empadronament, acreditatiu de la residència a la Comunitat Valenciana.
  
c) Currículum vitae.
  
d) Titulació superior universitària.
  
e) Documentació acreditativa de la formació específica en matèria de cooperació al desenvolupament.
  
f) Documentació acreditativa de l'experiència en el sector de la cooperació al desenvolupament en ONGD o de l'experiència en servicis del voluntariat social en ONG
  
g) Declaració jurada de no beneficiar-se de cap altra beca.
  
h) Qualssevol altres documents que acrediten la possessió dels mèrits que es desitge al·legar.
  
2. Sense perjuí del que preveu l'article 38.4 de la Llei 30/1992, de 26 de novembre, de Règim Jurídic de les Administracions Públiques, els interessats podran presentar la sol·licitud i la documentació a què es referix l'apartat anterior, en qualsevol dels registres següents:
  
Direcció General de Cooperació al Desenvolupament i Relacions Externes, Plaça de Sant Nicolau número 2, 46965 València
  
- Registre General de la Presidència de la Generalitat Valenciana, Palau de Fuentehermosa. C/ Cavallers, 9 (Cantó C/ Juristes). 46083 València.
  
Delegació Territorial del Consell de la Generalitat Valenciana a València, C/ Gregorio Gea núm. 27, 46984 València.
  
Delegació Territorial del Consell de la Generalitat Valenciana a Alacant, Av. Dr. Gadea núm. 10, 03664 Alacant.
  
Delegació Territorial del Consell de la Generalitat Valenciana a Castelló, C/ Major núm. 78, 12843 Castelló de la Plana.
  
3. El termini de presentació de sol·licituds serà de 15 dies hàbils comptats a partir de l'endemà de la publicació d'esta convocatòria en el Diari Oficial de la Generalitat Valenciana.
  
Sexta. Comissió avaluadora
  
1. Per a l'examen de les sol·licituds de beques es constituirà una comissió avaluadora, presidida pel cap de l'Àrea de Cooperació al Desenvolupament de la Direcció General de Cooperació al Desenvolupament i Relacions Externes, de la que formaran part:
  
- El cap del Servici de Planificació i Formació,
  
- El cap del Servici de Gestió Administrativa i Assistència Jurídica,
  
- El cap de Secció de Promoció i Participació dels Agents Socials,
  
- Un tècnic d'aquella Direcció General, que actuarà com a Secretari.
  
2. La comissió d'avaluació es reunirà dins dels 30 dies següents a la finalització del termini de presentació de sol·licituds i convocarà els candidats que hagen obtingut cinc o més punts en la fase de baremació, per a comprovar per mitjà d'entrevista la idoneïtat del seu perfil personal i professional, així com el seu coneixement en temes de cooperació internacional al desenvolupament. La puntuació atribuïda com a resultat de l'entrevista no podrà superar els cinc punts.
  
3. Quan finalitze el procés selectiu, la Comissió Avaluadora elaborarà una proposta de concessió de beques que contindrà la relació dels beneficiaris i una borsa de reserva prioritzada, en funció de la puntuació obtinguda, per a cobrir les vacants que pogueren produir-se. La comissió haurà d'elaborar dita proposada en el termini de tres mesos a comptar de l'expiració del terme per a la presentació de sol·licituds.
  
4. El funcionament de la dita comissió haurà d'adaptar-se al que establix la present convocatòria i, de manera subsidiària, a les regles contingudes en el capítol II, de Títol II de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
Sèptima. Barem
  
1. Les puntuacions a atorgar per la comissió avaluadora a les condicions de mèrit baremables són les següents:
  
Titulacions universitàries: fins a un màxim de 2 punts.
  
Formació específica en matèria de cooperació al desenvolupament: fins a un màxim de 3 punts.
  
Formació de postgrau en matèria jurídica o economicofinancera: fins a un màxim de 2 punts.
  
Experiència en el sector de cooperació o del voluntariat: fins a un màxim de 3 punts.
  
Experiència en països en via de desenvolupament en el sector de la cooperació internacional: fins a un màxim de 3 punts.
  
Experiència professional en l'àmbit jurídic o economicofinancer: fins a un màxim de 2 punts.
  
Coneixements d'altres idiomes: fins a un màxim de 2 punts.
  
Altres mèrits: fins a un màxim d'1 punt
  
Entrevista, si és el cas: fins a un màxim de 5 punts
  
2. Els mèrits que s'adduïsquen hauran de ser acreditats documentalment, mitjançant les corresponents còpies compulsades, en el moment de presentació de les sol·licituds.
  
Octava. Concessió
  
1. Les beques seran adjudicades per resolució de la consellera de Cooperació i Participació, a la vista de la proposta de la Comissió Avaluadora. La resolució contindrà la relació de beneficiaris i una borsa de reserva prioritzada, en funció de la puntuació obtinguda.
  
2. La resolució haurà de ser publicada en el Diari Oficial de la Generalitat Valenciana.
  
3. Si en el termini de tres mesos, comptats a partir que finalitze el termini de presentació d'instàncies, no s'haguera dictat una resolució per part de l'òrgan competent, s'entendrà que les sol·licituds formulades pels interessats queden desestimades.
  
Novena. Obligacions dels becaris i incidències
  
1. Les beques objecte de la present convocatòria són incompatibles amb el benefici de qualsevol altra beca, ajuda o activitat laboral regular. La infracció d'esta regla deixarà sense efecte la beca adjudicada.
  
2. La condició de becari no generarà en cap moment cap relació laboral o administrativa amb la Generalitat Valenciana.
  
3. Els becaris hauran de presentar els certificats acreditatius d'estar al corrent de les seues obligacions fiscals amb l'Estat i la Comunitat Autònoma i davant de la Seguretat Social, de conformitat amb l'Orde de 30 de maig de 1996, de la Conselleria d'Economia i Hisenda (DOGV de 21 de juny de 1996).
  
4. El cap de l'Àrea de Cooperació al Desenvolupament de la Direcció General de Cooperació al Desenvolupament i Relacions Externes en qualitat de tutor dels becaris ordenarà les seues activitats de formació i organitzarà el temps de dedicació a les dites activitats, que no serà superior a 30 hores setmanals.
  
5. La consellera de Cooperació i Participació resoldrà les incidències que es produïsquen durant el període de benefici de les beques, i les deixarà sense efecte, amb audiència prèvia de la persona interessada, en el cas que incomplisca sense causa justificada les condicions establides en la present convocatòria, o quan no realitze l'activitat que va motivar la concessió o deixe de reunir els requisits exigits.
  
6. Davant les incidències, renúncies, abandonaments o incompliments que deixen vacant una beca, esta s'ocuparà segons l'orde establit en la borsa de reserva que resulte del procés de selecció.